Insigne Finniae
Insigne Finniae est symbolum rei publicae Finniae. Quod insigne iam anno 1580 effictum est in crepidine sepulcri Gustavi I regis, quod sepulcrum in Ecclesia Cathedrali Upsaliensi situm est. Magnus ducatus autonomus Finniae iam saeculo XIX insigne leoninum habebat, quod anno 1917 symbolum liberae rei publicae Finniae factum est. Singula insignis volventibus annis magnopere variaverunt. In insigni hodierno ex postico fundo rubro picto leonina eminet effigies, leo Finniae, supra acinacem stans. Novem rosae heraldicae sive rosettae argenteae membris leonis coronati interlitae sunt. Quae rosae concinnitatis causa additae sunt, nec quicquam repraesentant, quamquam sunt, qui novem provincias historicas dicant rosis illis symbolizari. Numerus rosarum volventibus annis variavit.